RO Jurnalul Oficial al Uniunii Europene L 96/1

REGULAMENTUL (UE) 2017/626 AL COMISIEI

din 31 martie 2017

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de acetamiprid, ciantraniliprol, cipermetrin, ciprodinil, difenoconazol, etefon, fluopiram, flutriafol, fluxapiroxad, imazapic, imazapir, lambda-cihalotrin, mesotrion, profenofos, propiconazol, pirimetanil, spirotetramat, tebuconazol, triazofos și trifloxistrobin în sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),

întrucât:

(1) La data de 11 iulie 2015, Comisia Codex Alimentarius (CAC) a adoptat limitele maxime Codex pentru reziduurile (CXL) de mesotrion (2). La data de 1 iulie 2016, CAC a adoptat CXL-uri pentru abamectin, acetamiprid, acetoclor, clorotalonil, ciantraniliprol, cipermetrin, ciprodinil, difenoconazol, etefon, flonicamid, fluopiram, flutriafol, fluxapiroxad, imazapic, imazapir, lambda-cihalotrin, lufenuron, profenofos, propiconazol, pirimetanil, quinclorac, spirotetramat, tebuconazol, triazofos și trifloxistrobin (3).

(2) Limitele maxime pentru reziduurile (LMR) substanțelor respective sunt stabilite în Regulamentul (CE) nr. 396/2005.

(3) În conformitate cu articolul 5 alineatul (3) din Regulamentul (CE) nr. 178/2002 al Parlamentului European și al Consiliului (4), în cazurile în care există standarde internaționale sau finalizarea lor este iminentă, ele se iau în considerare în elaborarea sau adaptarea legislației alimentare, cu excepția cazurilor în care astfel de standarde sau părțile lor relevante ar fi mijloace ineficiente sau inadecvate pentru îndeplinirea obiectivelor legitime ale legislației alimentare sau a cazurilor în care există justificare științifică sau a cazurilor în care ele ar avea drept rezultat un nivel de protecție diferit față de cel determinat ca fiind adecvat în Comunitate. În plus, în conformitate cu articolul 13 litera (e) din regulamentul respectiv, Uniunea promovează coerența dintre standardele tehnice internaționale și legislația alimentară, asigurând, în același timp, ca nivelul înalt de protecție adoptat în Uniune să nu fie redus.

(4) Uniunea a prezentat Comitetului Codex privind reziduurile de pesticide (CCPR) o rezervă referitoare la CXL-urile propuse pentru următoarele combinații de pesticide/produse: abamectin (toate produsele); acetoclor (toate produsele); clorotalonil (toate produsele); ciantraniliprol (lapte); etefon (orz; secară; grâu); flonicamid (toate produsele); flutriafol (brasicacee; țelină; cucurbitacee; ardei; semințoase; produse de origine animală); fluxapiroxad (țelină; bace și alte fructe mici; brasicacee; legume cu frunze din familia brasicaceelor; morcovi; legume fructoase; cucurbitacee; usturoi; ceapă; păstârnac; ceapă eșalotă; lufenuron (toate produsele); mesotrion (sparanghel; bace de arbuști; mure și zmeură; răchițele; organe comestibile de mamifere; ouă; carne de mamifere; lapte; bame; organe comestibile de pasăre; carne de pasăre; rubarbă; trestie de zahăr); quinclorac (toate produsele) și tebuconazol (semințe de floarea-soarelui).

(5) Prin urmare, CXL-urile pentru acetamiprid, ciantraniliprol, cipermetrin, ciprodinil, difenoconazol, etefon, fluopiram, flutriafol, fluxapiroxad, imazapic, imazapir, lambda-cihalotrin, mesotrion, profenofos, propiconazol, pirimetanil, spirotetramat, tebuconazol, triazofos și trifloxistrobin, care nu sunt menționate în considerentul 4, ar trebui să fie incluse în Regulamentul (CE) nr. 396/2005 ca LMR-uri, cu excepția cazurilor în care ele se referă la produse care nu sunt menționate în anexa I la regulamentul respectiv sau în cazul în care ele sunt stabilite la un nivel mai mic decât LMR-urile actuale. Respectivele CXL-uri sunt sigure pentru consumatorii din Uniune (5).

(6) În contextul unei proceduri de autorizare a utilizării pe kaki a unui produs de protecție a plantelor care conține substanța activă spirotetramat, a fost transmisă, în temeiul articolului 6 alineatul (1) din Regulamentul (CE) nr. 396/2005, o cerere de modificare a LMR-urilor existente.

(7) În conformitate cu articolul 6 alineatele (2) și (4) din Regulamentul (CE) nr. 396/2005, a fost transmisă o cerere privind utilizarea substanței flutriafol pe cucurbitacee cu coajă comestibilă. Solicitantul susține că utilizările autorizate ale substanței respective pe astfel de plante de cultură în Statele Unite determină reziduuri care depășesc LMR-urile prevăzute în Regulamentul (CE) nr. 396/2005 și că sunt necesare LMR-uri mai înalte pentru a se evita barierele comerciale la importarea acestor plante de cultură.

(8) În conformitate cu articolul 8 din Regulamentul (CE) nr. 396/2005, respectivele cereri au fost evaluate de statele membre în cauză, iar rapoartele de evaluare au fost transmise Comisiei.

(9) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumatori și, în caz de relevanță, pentru animale, și a emis avize motivate privind LMR-urile propuse (6). Ea a înaintat avizele respective Comisiei și statelor membre și le-a pus la dispoziția publicului.

(10) Referitor la utilizările vizate de respectivele cereri, autoritatea a concluzionat că toate cerințele privind datele au fost îndeplinite și că modificările LMR-urilor cerute de către solicitanți erau acceptabile din punctul de vedere al siguranței consumatorilor pe baza unei evaluări a expunerii consumatorilor pentru 27 de grupuri specifice de consumatori din Europa. Ea a ținut seama de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care le-ar putea conține, nici expunerea pe termen scurt ca urmare a unui consum mare de plante de cultură și de produse relevante nu au indicat existența unui risc de depășire a dozei zilnice acceptabile sau a dozei acute de referință.

(11) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(12) Prin urmare, Regulamentul (CE) nr. 396/2005 ar trebui modificat în consecință.

(13) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 31 martie 2017. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) ftp://ftp.fao.org/codex/reports/reports_2015/REP15_PRe.pdf

Joint FAO/WHO food standards programme Codex Alimentarius Commission (Programul comun FAO/OMS privind normele alimentare, Comisia Codex Alimentarius). Apendicele III și IV. Sesiunea treizeci și opt. Geneva, Elveția, 6-11 iulie 2015.

(3) http://www.fao.org/fao-who-codexalimentarius/sh-proxy/ar/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-48%252FReport %252FREP16_PRe.pdf

Joint FAO/WHO food standards programme Codex Alimentarius Commission (Programul comun FAO/OMS privind normele alimentare, Comisia Codex Alimentarius). Apendicele II. Sesiunea treizeci și nouă. Roma, Italia, 27 iunie-1 iulie 2016.

(4) Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

(5) Scientific support for preparing an EU position in the 47th Session of the Codex Committee on Pesticide Residues (CCPR) [Sprijin științific pentru pregătirea poziției UE în cadrul celei de a 47-a sesiuni a Comitetului Codex pentru reziduurile de pesticide (CCPR)]. EFSA Journal 2015;13(7):4208 [178 pp.].

Scientific support for preparing an EU position in the 48th Session of the Codex Committee on Pesticide Residues (CCPR) [Sprijin științific pentru pregătirea poziției UE în cadrul celei de a 48-a sesiuni a Comitetului Codex pentru reziduurile de pesticide (CCPR)]. EFSA Journal 2016;14(8):4571 [166 pp.].

(6) Rapoarte științifice ale EFSA disponibile online: http://www.efsa.europa.eu.

Reasoned opinion on the setting of import tolerance for flutriafol in cucurbits with edible peel (Aviz motivat privind stabilirea toleranței la import pentru flutriafol în cucurbitaceele cu coajă comestibilă). EFSA Journal 2016;14(9):4577 [16 pp.].

Reasoned opinion on the modification of the existing maximum residue levels for spirotetramat in various crops (Aviz motivat privind modificarea limitelor maxime existente pentru reziduurile de spirotetramat în diverse plante de cultură). EFSA Journal 2016;14(3):4429 [34 pp.].